Britt Ekland

**Britt Ekland** (oik. **Britt-Marie Eklund**, s. 6. lokakuuta 1942) on ruotsalaissyntyinen näyttelijä, joka on asunut valtaosan elämästään Britanniassa ja Yhdysvalloissa. Ekland nousi 1960-luvulla eurooppalaiselokuvien seksisymbolien joukkoon muiden ”viileiden blondien” kuten Brigitte Bardot’n ja Elke Sommerin rinnalla. Ensimmäinen näyttävä pääosa oli William Friedkinin elokuvassa *[[Ikimuistoinen yö]]* (1968), ja myöhempiä tunnettuja rooleja hän teki elokuvissa *[[Tappakaa Carter (vuoden 1971 elokuva)|Tappakaa Carter]]* (1971) ja *[[Uhrijuhla (elokuva)|Uhrijuhla]]* (1973). Bond-tyttönä hän sai mainetta elokuvassa *[[007 ja kultainen ase]]* (1974). Kaikkiaan hän on esiintynyt noin 40 elokuvassa.

Britt-Marie Eklund varttui Tukholman Östermalmilla perheen vanhimpana lapsena, nuoremmat kolme olivat poikia. Perheen isä oli kilpatason curling-pelaajana tunnettu vaatekauppias Sven Eklund ja äiti Maj-Britt työskenteli sihteerinä. Britt Ekland kävi 1960-luvun alussa Calle Flygaren yksityistä teatterikoulua ja kiersi maata revyyryhmässä, jossa näyttelivät myös Povel Ramel ja Brita Borg. Hän teki sivuosia parissa ruotsalaiselokuvassa, ja kansainvälinen elokuvaura alkoi Vittorio De Sican filmissä *[[Ketun hännillä]]* (1966).

## Yksityiselämä
Ekland oli näyttelijä Peter Sellersin toinen vaimo. He olivat naimisissa 1964–1968, ja heidän tyttärensä on malli ja tositelevisiotähti Victoria Sellers. Ekland sai tyttären 1970-luvun alkupuolella myös musiikkituottaja Lou Adlerin kanssa, ja myöhempiä kumppaneita ovat olleet laulaja Rod Stewart ja rumpali Slim Jim Phantom, jonka kanssa hän oli naimisissa 1984–1992 ja sai pojan.

Vuonna 1980 julkaistiin muistelmakirja *True Britt*. Vuonna 2004 valmistuneessa elämäkertaelokuvassa *[[Peter Sellersin elämä]]* Eklandia näyttelee Charlize Theron. Los Angelesissa asuva Ekland oli mukana tositelevisiosarjan *[[Ruotsin miljonääriäidit]]* kuudennella tuotantokaudella.

## Elokuvarooleja
* 1963: Lyhyt oli kesä (*Kort är sommaren*) – Edvardan ystävätär
* 1963: Minun luonani hän oli (*Det är hos mig han har varit*) – työtoveri (kreditoimaton)
* 1963: Il comandante – Iris
* 1966: Liian monta varasta (*Too Many Thieves*) – Claudia
* 1966: Ketun hännillä / Ketun jäljillä (*Caccia alla volpe*) – Gina Romantica
* 1967: Bobo – sininen matadori (*The Bobo*) – Olimpia Segura
* 1967: Kaksoisvakooja (*The Double Man*) – Gina
* 1968: Ihmissyöjät (*I cannibali*) – Antigone
* 1968: Ikimuistoinen yö (*The Night They Raided Minsky's*) – Rachel Schpitendavel
* 1969: Konepistooli-McCain – elävänä tai kuolleena (*Gli Intoccabili*) – Irene Tucker
* 1969: Stiletto (*Stiletto*) – Illeana
* 1971: Tappakaa Carter (*Get Carter*) – Anna
* 1971: Percy – rakas leikkikalu (*Percy*) – Dorothy Chiltern-Barlow
* 1972: Verisen kammion salaisuus (*Asylum*) – Lucy episodissa Lucy Comes to Stay
* 1972: Hyytävä yö (*Endless Night*) – Greta
* 1971: Night Hair Child / What the Peeper Saw (*La tua presenza nuda!*) – Elise
* 1973: Uhrijuhla (*The Wicker Man*) – Willow
* 1973: Baxter! (*Baxter!*) – Chris Bentley
* 1974: 007 ja kultainen ase (*The Man with the Golden Gun*) – Goodnight
* 1975: Kuninkaan miekkamies (*Royal Flash*) – kreivitär Irma
* 1976: Valkoisen ruoska (*Slavers – Die Sklavenjäger*) – Anna von Erken
* 1976: Viimeinen joukosta (*High Velocity*) – rouva Andersen
* 1977: Casanova – sänkykamarivaras (*Casanova & Co.*) – kreivitär Trivultzi
* 1979: Kuningas Salomonin aarre (*King Solomon's Treasure*) – kuningatar Nypeptha
* 1980: Kaapattu torni (*The Hostage Tower*) – Leah
* 1981: Hirvittävät hirviöt (*The Monster Club*) – äiti (episodissa Vampire Story)
* 1983: Huumekuriirit (*Dead Wrong*) – Penny Lancaster
* 1983: Erotic Images (*Erotic Images*) – Julie Todd
* 1985: Naisten mies (*Fraternity Vacation*) – Eyvette
* 1985: Marbella (*Marbella*) – Deborah
* 1987: Skorpionin merkki (*The Moon in Scorpio*) – Linda

## Lähteet

## Aiheesta muualla
*